এজন্য বলা যায়, ক্রসফায়ার নামক নাটক সাময়িক সফলতার নামান্তর হতে পারে, এর বেশি কিছু নয়। এই ক্রসফায়ারের ''সফলতা'' সাদা চোখে সাময়িক দেখা গেলেও অাখেরে কিছুই লাভ হবে না। আবার এমন জনশ্রুতিও রয়েছে যে, টাকার বিনিময়ে নিরপরাধ মানুষকে ক্রসফায়ারে দেয়া হয়। নারায়ণগঞ্জে সেভেন মার্ডার হয়েছিলো, যেটাকে কন্ট্রাক্ট কিলিং হিসেবে অভিহিত করে বিচারের আওতায় আনা হয়েছে ইতিমধ্যে। মাদকবিরোধী অভিযানেও ইতিমধ্যে কিছু কিছু জায়গায় এমন হত্যার অভিযোগ অলরেডি উঠেছে। তাই এই পুরো প্রক্রিয়ায় হাজার না লাখো ক্রসফায়ারেও কোনো সুফল হবে না বলে আমি মনে করি। বরং অপরাধীদের পাশাপাশি অযথা কিছু নিরপরাধ মানুষের প্রাণ যাওয়ার আশঙ্কা রয়েছে। আর এভাবে নিরপরাধ মানুষের প্রাণ হরণ হলে রাষ্ট্র স্বয়ং অপরাধী হিসেবে সাব্যস্ত হয়।